  Наталья Тетерина Удмурт сиён-юонъя «Зарни-ё перепеч, табань но пельнянь» куинетӥ улосвылкуспо фестивалез радъясьёс 3 сюрс пала куноосты возьмало. Ужрад 22-тӥ куарусёнэ Дэбес черкогуртысь лулчеберетъя «Чупчипал» шутэтскон паркын ортчоз. Пыриськисьёс пӧлын, Удмуртиысь сяна, Башкириысь но кык коллектив луоз. Со сярысь ивортодэтъя «Удмуртия» агентстволы Дэбес ёросысь Лулчеберетъя но туризмъя «Сибирский тракт» центрысь сяме пыӵам лулчеберетъя ӧнерчи Галина Опарина вераз. Солэн кылъёсызъя, фестиваль улсын ортчись удмурт сиён-юонъя вожвылъяськонэ элькунлэн пӧртэм ёросъёсысьтыз делегациос дась сиёнэнызы лыктозы, нош куд-огез ӵапак ужрад дыръя пӧсь перепеч пыжоз. Соос дась сиён-юонъёсын лыкто, но перепечъёсты татын лэсьтыны быгато. Куд-огез ёросысь конкурсэ пыриськись команда сьӧразы гур вае. Гурысь потэм пӧсь перепечъёсын сюдо, со пӧсь перепечъёсты конкурсэ но поттыны быгато Галина Опарина, лулчеберетъя но туризмъя «Сибирский тракт» центрысь ӧнерчиӦнерчи верамъя, конкурсэ, перепеч сяна, мукет удмурт сиён-юонэз но куто. Кылсярысь, кылем арын кезъёс жюриез сезьпызенызы паймытӥзы вал. «Поттыны луоно котьма но – вашкала сиёнэз. Со мед луоз гинэ чебер, ческыт но вунэтэм сиёнэз егитъёслы адӟытымон», — пусъе фестивалез радъясь. Галина Опарина верамъя, удмурт сиён-юонлы сӥзем фестиваль сярысь малпан Бадӟым Ӟӧтым гуртын чорыген перепеч веръям бере кылдӥз. Дэбес ёросысь мукет гуртъёсын юалляськыса, тросаз отын гинэ пӧраськись пуштросэн перепеч рецептъёс шедьтӥзы. Дэбесын пӧрало, пе, вылэм кубисталэсьгес, собере Зар-Медлоын туж тунсыко вань рецептсы зарни пырыосын. Со рецептсэс соос нокинлы но уг верало, ми, пе, асьмеос гинэ пӧралом шуыса. <…> Тольёнын, кылсярысь, пыжо вылэм колысэн перепеч Галина Опарина, лулчеберетъя но туризмъя «Сибирский тракт» центрысь ӧнерчи«Зарни-ё перепеч, табань но пельнянь» фестивале люкаськемъёс пӧртэм пуштросэн перепечъёсты веръяны быгатозы. Радъясьёс чакламъя, ужрадын ваньмыз ог 20 удмурт сиён рецептъёс возьматэмын луозы. Удмурт кухняен сяна, гурын пыжем ӟуч, азербайджан, украин но бигер сиён-юонъёсын тодматскыны луоз. Удмурт кухня пыр мукет калыкез но адӟытэммы потэ, пусъе Галина Опарина. Радъясь верамъя, котькуд мылкыд карись коллектив аслэсьтыз лулчеберетсэ сцена вылын но возьматыны быгатоз. Со понна фестивальын нимысьтыз концерт ортчоз.  Нош егитъёс тодон-валанъёссэс этнографияя шудонын эскерозы. Командаос, сётэм заданиосты быдэсъяса, Дэбес кузя машинаен ветлозы. Юанъёс Дэбес черкогуртэн но Удмуртилэн лулчеберетэныз герӟаськемын луозы. Тодэ вайытом, кылем арын фестиваль улсын Дэбесын перепечлы синпелет пуктӥзы. Таяз арын куартолэзе ёросын «Мон яратӥсько перепеч» лулчеберетъя йӧскалык фестиваль ортчиз.  Пусъём, пӧртэм калыкъёслэн сиён-юонъёссылы сӥзем фестивальёс Удмуртиын сямлы пӧрмо ни. Тужгес тодмоосыз соос пӧлысь «Пельняньлэн дунневыл нуналэз» но со улсын радъяськись «Pest-Fest», финн-угор сиён-юонъёсъя «Быг-Быг» фестиваль,  «Губи Fest» фестиваль (туэ со 15-тӥ куарусёнэ ортчоз).  Арлыдъя курон: 0+ Тегъёс: Лулчеберет Туризм Дэбес Удмуртия удмуртъёс сиён-юонъёс Удмуртиысьтуризм  